Ingen personer er kommet til skade, men Svinkløv Badehotel er nu brændt helt ned, oplyser politiet.

En voldsom brand har natten til mandag hærget Svinkløv Badehotel ved Fjerritslev i Nordjylland, og status klokken 05.15 er, at hotellet er brændt helt ned. - Man slukker stadigvæk derover, men der er ikke noget tilbage. Det er brændt helt ned nu, siger vagthavende ved Nordjyllands Politi, Poul Badsberg til TV2nord.dk. Branden er formodentlig opstået i kælderen og er efterfølgende brudt igennem taget. Der er stor risiko for, at hotellet brænder ned, fortæller politiet. De omkring 70 gæster, der befandt sig på hotellet, da branden brød ud, er alle evakueret. En gravid kvinde er blevet kørt på hospitalet til observation, men ingen er kommet til skade. Politiet modtog anmeldelsen om branden klokken 00.48, og et stort opbud af brandfolk er på stedet. - Brandfolkene arbejder stadig på fuldt tryk på efterslukningen, og så skal vi have nogle teknikere derop i løbet af dagen, siger Poul Badsberg. Får assistance Flammerne tog hurtigt fat, og brandvæsnet i Fjerritslev måtte hente assistance fra brandvæsenet i Brovst og Løgstør og fra beredskabet i Thisted. Men der var ikke meget at stille op for de mange brandfolk. Svinkløv Badehotel er opført i 1925 af danskamerikaneren Carl Brix Kronborg, der vendte hjem til Danmark efter krigen. Kulturperle - Det er jo en kulturperle. Det er simpelthen så tragisk, siger vagtchefen ved Nordjyllands Politi. Ifølge politiet er branden formentlig opstået i køkkenet i kælderen. Brandårsagen er endnu ukendt. De 30-50 gæster, som har valgt ikke at tage hjem, bliver genhuset på Rønnes Hotel i Fjerritslev. Svinkløv Badehotel, der også er Danmarks største træbygning, har siden 2015 været drevet af parret Louise og Kenneth Toft-Hansen.